Rukan säilölumet kiinnostavat myös ulkomailla. Kuva: Ulla Ingalsuo

Rukan säilölumi ja sen mahdollistama aikainen hiihtokauden avaus on saanut kansainvälistä huomiota. The Washingon Post on tehnyt jutun, jossa alussa ihmetellään kuinka hiihtokeskus voidaan avata ennen ensilunta ja ilman lumitykkien apua.

– Säästä se edellisestä sesongista, jemmaa pressun alle ja toivo ettei se sula, lehti vastaa omaan kysymykseensä.

Lehti kuvailee millä tavoin Ruka on säilönyt viime talven lunta, ja kuinka hiihtokeskus on pystynyt sen avulla avaamaan mainostetusti jo lokakuun 10. päivä.

Jutussa on useita Rukan julkaisemia kuvia valkoisesta rinteestä sulan maan keskellä. Myös lumilautailija Enni Rukajärven tähdittämä mainosvideo ja siitä poimitut kommentit ovat päässeet mukaan artikkeliin.

Aerial view of Saarua slope 13. #coordinatesofsnow #lumenkoordinaatit #ruka @rukafinland 📷 @ponchikz Kuva, jonka Ruka Ski Resort (@rukaskiresort) julkaisi 19. 10ta 2016 klo 23.51 PDT

Rukakeskuksen paikallisjohtaja Matti Parviainen kertoi lauantain Kalevassa säilölumikokeilun onnistuneen yli odotusten. Rinteessä on ollut parin viikon aikana tuhansia laskijoita.

Uudella menetelmällä säilötty viimetalvinen lumi on osoittautunut myös kestäväksi. Saaruaan levitettiin vajaat 30 000 kuutiota tammikuussa tykitettyä lunta.

– Meillä on nyt loistava tuote, ja ensi syksynä avaamme lokakuun alussa Saaruan lisäksi viereisen Saarua 12 -rinteen, Parviainen sanoi.